CELEX: 32010D0207
Language: hu
Date: 2009-11-16 00:00:00
Title: A Tanács határozata ( 2009. november 16. ) az egyrészről a CARIFORUM-államok, másrészről az Európai Közösség és tagállamai között létrejött gazdasági partnerségi megállapodás szerinti CARIFORUM–EK Tanácsadó Bizottságban való részvétellel, valamint az EK-fél területén található szervezetek képviselőinek kiválasztásával kapcsolatos közösségi álláspontról

8.4.2010   
            
            
               HU
            
            
               Az Európai Unió Hivatalos Lapja
            
            
               L 88/23
            
         A TANÁCS HATÁROZATA
   (2009. november 16.)
   az egyrészről a CARIFORUM-államok, másrészről az Európai Közösség és tagállamai között létrejött gazdasági partnerségi megállapodás szerinti CARIFORUM–EK Tanácsadó Bizottságban való részvétellel, valamint az EK-fél területén található szervezetek képviselőinek kiválasztásával kapcsolatos közösségi álláspontról
   (2010/207/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 300. cikke (2) bekezdésének második albekezdésére,
   tekintettel a Bizottság javaslatára,
   a Gazdasági és Szociális Bizottsággal folytatott konzultációt követően,
   mivel:
   
               (1)
            
            
               Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodást (1) (a továbbiakban: a megállapodás) 2008. október 15-én aláírták és 2008. december 29-től ideiglenesen alkalmazzák.
            
         
               (2)
            
            
               A megállapodás 232. cikkének (2) bekezdése előírja, hogy a CARIFORUM–EK Tanácsadó Bizottságban (a továbbiakban: a bizottság) való részvételről a CARIFORUM–EK Közös Tanács (a továbbiakban: a Közös Tanács) dönt, azzal a céllal, hogy biztosítsa valamennyi érdekelt fél széles körű részvételét.
            
         
               (3)
            
            
               Alapvető fontosságú, hogy biztosítsák a megállapodásban megállapított intézmények – különösen a bizottság – gyors létrehozását, tekintettel annak szerepére a megállapodás végrehajtásának figyelemmel kísérésében.
            
         
               (4)
            
            
               Az EK-fél területén található szervezetek képviselőinek kiválasztására belső közösségi eljárást kell létrehozni.
            
         
               (5)
            
            
               Az Európai Gazdasági és Szociális Bizottság felajánlotta, hogy szívesen közreműködik az európai civil szervezetek képviselőinek azonosításában és kiválasztásában, valamint kezdetben a bizottság titkársági teendőinek ellátását is vállalja,
            
         A KÖVETKEZŐKÉPPEN HATÁROZOTT:
   1. cikk
   A megállapodásban létrehozott bizottság állandó tagjainak kiválasztásáról szóló közös tanácsi határozat elfogadására irányuló közösségi álláspontnak az e határozat mellékletében foglalt közös tanácsi határozattervezeten kell alapulnia.
   2. cikk
   (1)   A melléklet 1. cikke (1) bekezdésének a) pontjában meghatározott európai szervezetek képviselőire – a CARIFORUM–EK Kereskedelmi és Fejlesztési Bizottság (a továbbiakban: Kereskedelmi és Fejlesztési Bizottság) általi jóváhagyás céljából – az Európai Gazdasági és Szociális Bizottság tesz javaslatot a Bizottsággal konzultálva és a Bizottsággal egyetértésben. Javaslatot kell tenni a szakszervezetek három képviselőjére, a munkaadói szervezetek három képviselőjére, valamint a különböző társadalmi és gazdasági érdekeket képviselő szervezetek – ideértve a mezőgazdasági vállalkozókat és a fogyasztókat képviselő szervezeteket is – három képviselőjére, akiknek teljesíteniük kell a melléklet 1. cikkének (1) bekezdésében meghatározott követelményeket.
   (2)   A melléklet 1. cikke (1) bekezdésének c) pontjában meghatározott európai szervezetek részéről négy képviselőt, a melléklet 1. cikke (1) bekezdésének b) pontjában meghatározott európai szervezetek részéről pedig két képviselőt kell kiválasztani. Az Európai Gazdasági és Szociális Bizottság felkérést kap, hogy állítsa össze a melléklet 1. cikke (1) bekezdésének b) és c) pontjában meghatározott szervezetek jegyzékét. Ennek érdekében a jegyzékben szerepelni kívánó szervezeteknek szóló pályázati felhívást a széles nyilvánosság számára ismertté kell tenni. A felhívásra adott válaszukban az érdeklődő szervezeteknek ismertetniük kell, hogyan tesznek eleget a melléklet 1. cikkében meghatározott követelményeknek. A jegyzékek az említett rendelkezésben foglalt valamennyi követelményeknek eleget tevő szervezet előtt nyitva állnak. A Bizottság ellenőrzi, hogy a jegyzékbe való felvételt kérő szervezetek teljesítik-e a melléklet 1. cikkében meghatározott követelményeket. Ha a Bizottság úgy ítéli meg, hogy egy, a jegyzékbe való felvételét kérő szervezet nem teljesíti az említett követelményeket, akkor a jelentkezés időpontjától számított két hónapon belül tájékoztatja erről a jelentkező szervezetet.
   (3)   A jegyzékbe felvett szervezetek folyamatos tájékoztatást kapnak a bizottság munkájáról, és megfigyelőként, saját költségükre részt vehetnek a bizottság munkájában.
   (4)   A pályázati felhívásban a szervezeteket arra is felkérik, hogy fejezzék ki azt a kívánságukat, hogy egy képviselőjük a bizottság állandó tagja legyen. A jegyzékbe felvett szervezeteket ezután felkérik arra, hogy támogassák legfeljebb két képviselő jelöltségét a bizottság állandó képviselői helyére azok közük, akik ezen kívánságukat kifejezték, és teljesítik a melléklet 1. cikkében meghatározott követelményeket. Az EK-fél az 1. cikk (1) bekezdésének b) és c) pontjába tartozó kategóriákban azokat a képviselőket ajánlja állandó tagként a Kereskedelmi és Fejlesztési Bizottságnak, akik a legtöbb támogatást kapták, amennyiben a melléklet 1. cikkének követelményeit teljesítik.
   (5)   A bizottság tagjai megbízatásának lejárta előtt négy hónappal pályázati felhívást kell közzétenni az új állandó tagok kiválasztása érdekében. A jelölés során a (4) bekezdésben meghatározott eljárást kell követni.
   
      Kelt Brüsszelben, 2009. november 16-án.
      
         
            a Tanács részéről
         
         
            az elnök
         
         C. MALMSTRÖM
      
   
   
      (1)  HL L 289., 2008.10.30., 3. o.
   
      MELLÉKLET
      
         CARIFORUM–EK KÖZÖS TANÁCS …/20.. sz. HATÁROZATA
         Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodással létrehozott a CARIFORUM–EK Tanácsadó Bizottságban való részvételről
         A KÖZÖS CARIFORUM–EK TANÁCS,
         tekintettel az egyrészről a CARIFORUM-államok, másrészről az Európai Közösség és tagállamai közötti, 2008. október 15-én Bridgetownban (Barbados) aláírt gazdasági partnerségi megállapodásra (a továbbiakban: megállapodás) és különösen annak 232. cikke (2) bekezdésére,
         mivel:
         figyelembe véve a megállapodás 1. cikkében meghatározott célkitűzéseket, valamint az 5. cikkében megállapított, a figyelemmel kísérésre vonatkozó kötelezettségvállalást, helyénvaló haladéktalanul létrehozni a CARIFORUM–EK Tanácsadó Bizottságot (a továbbiakban: bizottság),
         A KÖVETKEZŐKÉPPEN HATÁROZOTT:
         1. cikk
         (1)   A bizottság a civil szervezeteket képviselő 40 állandó tagból áll, akik közül 25 tag a CARIFORUM-államokban található szervezeteket, 15 tag pedig az EK-fél területén található szervezeteket képviseli.
         Mindkét csoportban a következőket képviselő szervezetek legalább két-két képviselőjének kell jelen lennie:
         
                     a)
                  
                  
                     gazdasági és szociális partnerek;
                  
               
                     b)
                  
                  
                     a tudományos közösség, a független kutatóintézeteket is beleértve; és
                  
               
                     c)
                  
                  
                     egyéb nem kormányzati szervezetek, a fejlesztési és környezetvédelmi szervezeteket is beleértve.
                  
               Az állandó tagok hivatali ideje két évig tart és megújítható. Az állandó tagok összetételének biztosítania kell a megfelelő szakértelmet és a széles körű földrajzi és ágazati képviseletet.
         (2)   E határozat alkalmazásában a civil szervezet olyan egyesület, alapítvány vagy egyéb magánszervezet, amely nemzetközi hasznosságra törekvő nem nyereségszerző tevékenységet folytat, és szakértő tájékoztatást vagy tanácsot tud nyújtani a megállapodás körébe tartozó területeken, illetve amely a megállapodás körébe tartozó területek iránt érdeklődő közvélemény jelentős részét képviseli. A nem nyereségszerző tevékenység követelményéhez a megállapodás körébe tartozó területeken különleges szakértelemmel rendelkező felsőoktatási intézmények esetében nem kell ragaszkodni.
         (3)   Egy szervezet akkor minősül a CARIFORUM-államokban találhatónak, illetve az EK-fél területén találhatónak, ha tevékenységének fő helyszíne, valamint központi vezetése és ellenőrzése – az esettől függően – a CARIFORUM-államok, illetve az EK-fél területén található.
         2. cikk
         A CARIFORUM–EK Kereskedelmi és Fejlesztési Bizottság (a továbbiakban: a Kereskedelmi és Fejlesztési Bizottság) haladéktalanul megvitatja és jóváhagyja a CARIFORUM-államok, illetve az EK-fél által javasolt állandó tagok jegyzékét, valamint annak későbbi meghosszabbításait.
         3. cikk
         Az 1. cikk (2) és (3) bekezdésében foglalt követelményeknek megfelelő bármely szervezet megfigyelőként részt vehet a bizottság ülésein. A Kereskedelmi és Fejlesztési Bizottság évente jóváhagyja a CARIFORUM-államok, illetve az EK-fél által javasolt megfigyelők jegyzékét. A bizottság szakértőket hívhat meg a munkájában való közreműködésre. A szakértők és megfigyelők részvételének szabályait a bizottság eljárási szabályzata határozza meg.
         4. cikk
         A bizottság titkársági feladatait a 2010. december 31-ig tartó kezdeti időszakban az Európai Gazdasági és Szociális Bizottság látja el. Ez az időszak automatikusan meghosszabbodik, kivéve, ha a felek, illetve az Európai Gazdasági és Szociális Bizottság ezzel nem ért egyet, és erről megfelelő időben előzetes értesítést küld.
         5. cikk
         A finanszírozási szabályokat a Kereskedelmi és Fejlesztési Bizottság határozza meg. Kizárólag a bizottság állandó tagjai kaphatnak pénzügyi támogatást a bizottságon belüli feladataik ellátásáért.
         6. cikk
         Ez a határozat …-án/én lép hatályba.
         
            Kelt, …